Ńdɔ Gédéon a ngákə suan á Yórdan, a daŋá á yād, nyémēn ai é bod miǹtɛd mílɛ́ bə́ ngábə́ ai nyé hála tě bə́ ku yǎ sɔ́m, hədá hə bə́ kələ bátsídan. 5Ńdɔ ǎ zu dzó ai bǒd yā Sukot nâ: “Á ńkogolán, váán tə́ é bod bátoŋ ma bá məkali mə́ óvug; amú bə́ ku yǎ sɔ́m, makə matsídan Zɛrah bân Tsalmuna, miǹkúkúmá mí Madiân.” 6Ńdɔ miǹkúkúmá yā Sukot mí ngáfɛd nyé nâ: “Yə Zɛvah bân Tsalmuna bə́ ńtɔa yǎ á mɔ́ móe, nə bǐ və ǹsámbá bítá wóe məkali ?” 7Gédéon nyé nâ: “M̀bəŋ, éyɔŋ Ǹtondôbə ǎ yi ma və́ Zɛvah bân Tsalmuna á mɔ́, mayi nyǎb miǹson myáán ai biyoá yā ńkōd­ ńnam ai miǹsíníŋ.” 8Á kódō yā hálā ńdɔ a ngákə̄ á Penuel, a kɔ́bɔ́ ai bǒd yā Penuel dzam də́dā; ńdɔ̄ bǒd yā Penuel bə́ ngáfɛd nyé anə́ ḿból bǒd yā Sukot bə́ ngáyalan nyé, 9ńdɔ a ngádzó ai bǒd yā Penuel nâ: éyɔŋ mǎyi dúgan mə̌ dɔ yǎ, mayi búg ńkum ví.” 10Eyɔ̌ŋ tē Zɛvah bân Tsalmuna bə́ ngábə́ á Karkor ai ǹsámbá bítá wábá, dzǎm bɔ̌ bod bakúda awômo ai bə́tán ábím bod ásə̄ á ngálígī á ńsāmbā bítá ósə̄ yā bǒd yā ńtólē dzób. Amú bəbəgə̌ bə́ ókəŋ bítá, bod bakúda ǹtɛd ai məwóm mə́bɛ̄ bə́ ngáwú. 11Ńdɔ Gédéon a ngábɛ́d á zēn bətɔbɔ̌ bibə̌m á ńtólē dzób yā Novah ai Yogboha, ńdɔ ǎ tsag ǹkán míńzízíŋ bītá, bɔ̂ bə́ búniŋi hə nə́ bə́ nə̄ á myə̄ə̄ŋ. 12Ńdɔ Zɛvah bân Tsalmuna bə́ ngáman túb; ǎ ngákə a tsídan bɔ́, ńdɔ a ngábi miǹkúkúmá mí Madiân mítē míbɛ̄, Zɛvah bân Tsalmuna. Ńdɔ a ngátúli ǹsámbá bítá tē ósə âfan.